Superrugby: is ‘n oorlog of net ‘n veldslag gewen? | Maroela Media
Só het Naas Botha altyd gesê wanneer Noord-Transvaal destyds aan die begin van die seisoen nog nie heeltemal aan die verwagtinge voldoen het nie.
Botha het geweet dat die reeks ŉ marathon is, dat die pasaangeërs mettertyd sal uitsak, dat die Blou Bulle momentum sal opbou, dat hulle die stang sou vasbyt wanneer dit werklik saak maak.
Wanneer word die Superreeks gewen? Beslis nie in April nie.
Ja, die Stormers het die Chiefs verlede week met 34-26 geklop en is saam met die Crusaders die enigste onoorwonne span in die reeks. Hulle is een van die vroeë gunstelinge, die pasaangeërs.
Maar het hulle die nodige uithouvermoë? Kan hulle Saterdag op Nuweland teen die Lions daarop voortbou en dan in Nieu-Seeland teen die Crusaders, Highlanders en Hurricanes steeds onoorwonne bly of darem ŉ paar bonuspunte insamel?
Die Superreeks is nie ŉ marathon nie, dis die Comrades van rugby en Polly Shorts lê nog voor.
Die tekens is daar. Daar is ŉ oplewing in die Kaap, die spelpeil van die meeste spelers het baie verbeter en onder die Nieu-Seelandse aanvalsafrigter Paul Feeney (wie het al van hom gehoor voor die seisoen?) word daar soos in Nieu-Seeland gespeel.
Maar kom ons draai eers briek aan en plaas die oorwinning oor die Chiefs in perspektief.
Die Nieu-Seelanders het verlede seisoen by die agterdeur van die uitspeelrondes ingeglip nadat hulle vierde in die Australasiese en derde in die Nieu-Seelandse afdeling geëindig het.
Hulle het toe teen die Lions (met 32-36) in Hamilton verloor, die Highlanders het hulle met 26-13 geklop en hulle het met 24-22 teen die Sharks deurgeskraap.
Ja, hul beste vertoning was in die kwarteindstryd toe hulle die Stormers met 60-21 afgeslag het. Dis hoekom die Stormers verlede Saterdag só opgesweep was, dis hoekom die humeure kort ná die afskop oorgeborrel het. Die eerste veldslag is gewen, maar nog nie die oorlog nie.
Die groot vraag is of die Lions die skok van hul afrigter, Johan Ackermann, se besluit al verwerk het dat hy aan die einde van die reeks in Gloucester in Engeland gaan afrig. Watter uitwerking sal dit op die spelers hê wanneer hulle die Stormers pak? Sal hulle onder die hulpafrigter Swys de Bruin op hul ondernemende spel kan voortbou?
♦ Wat gaan op Loftus Versfeld gebeur wanneer die Bulls met die rug teen die muur teen die Jaguares speel? Gaan die tuis-ondersteuners hulle span bly ondersteun? Gaan Nollis Marais se pleidooie om agter die span te staan, nie op dowe ore val nie? Jare gelede het die ondersteuners dit maar gedweë aanvaar wanneer hul span nie die mas opgekom nie.
Maar daardie jare is verby. Kyk maar hoe ons landskap verander het, hoeveel Suid-Afrikaners die week opgeruk het Uniegebou toe.
Die Bulls is in die laaste loopgraaf. Net een sege, en dis nie genoeg nie, sê die ondersteuners.
Gaan die Bulls dus hardloop en hardloop, of gaan hulle by die basiese beginsels hou en so min foute as moontlik maak?
In sulke tye word helde gebore, in sulke tye kan die koppe rol.
♦ Daar wag slae op die Cheetahs en die Southern Kings wanneer hulle onderskeidelik die Chiefs (in Bloemfontein) en Reds (in Brisbane) pak. Hoe berei jy ŉ span voor as hul toekoms duister is? Hoe sweep jy hulle op as die mat onder hul uitgeruk is?
♦ En o ja, in Auckland sal die nuwe trui wat Sonny Bill Williams vir die Blues teen die Hurricanes dra, groot belangstelling uitlok. Oor sy geloofsredes is geen bankadvertensies daarop nie.
Is dit nie net ŉ storm in ŉ teekoppie nie, of moet daar meer na die spelers geluister word?
Vrydag: 09:35: Crusaders vs Sunwolves (Christchurch)
Saterdag: 07:05: Reds vs Southern Kings (Brisbane)
09:35: Blues vs Hurricanes (Auckland)
11:45: Rebels vs Brumbies (Melbourne)
15:05: Cheetahs vs Chiefs (Bloemfontein)
17:05: Stormers vs Lions (Kaapstad)
19:35: Bulls vs Jaguares (Pretoria)
Wanneer laas het die Lions die Stormers op Nuweland geklop. Het hulle al ooit?